ትንሽ ቆይቶ ግን የተባለው ሁሉ “April the fool” መሆኑ ገባን፡፡ ቆይ መንግስት ኪራይ ሰብሳቢነትን ለማጥፋትና መልካም አስተዳደርን ለማስፈን እየሰራ መሆኑን ኢቴቪ የነገረን ስንቴ ነው? ያውም ከፍተኛ የመንግስት ባለስልጣናትን እየጋበዘ፡፡ ወዳጆቼ፤ ባለስልጣናትን ስላቀረበ ብቻ ነገሩ እውነት ከመሰላችሁ በጣም ተሸውዳችኋል! ነገርዬው “April the fool” ነው! ኢህአዴግ በ9ኛው ጉባኤ ላይ ምን አለ? የአመራሩ ችግር ኪራይ ሰብሳቢነትና አድርባይነት መሆኑን አልገለፀም? ኢቴቪ ግን የዚህን ተቃራኒ ሲሰብከን ነው የከረመው፡፡ ለነገሩ ኢህአዴግ በጉባኤው የመንግስት መገናኛ ብዙሃን ለህዝቡ ሳይሆን ለመንግስት ብቻ እየሰሩ ነው፤ ደካማ ጐኑን እየተው ጠንካራውን ብቻ ያስተጋባሉ ሲል ተችቷል፡፡ ኢህአዴግና መንግስት እንደ ኢቴቪ አያብዙት እንጂ እነሱም እኮ የራሳቸው ብዙ “April the fool” አላቸው፡፡ ተቃዋሚዎችም ግን አንዳንዴ ያውቁበታል እኮ አፕሪል ዘ ፉል ማለቱን! ኢህአዴግ ጠንካራ ተቃዋሚ ፓርቲ የመፍጠር ህልም እንዳለው ሲናገር የሰማነው ስንቴ ነው? በኋላ ስናይ ግን ነገርየው “April the fool” መሆኑ ገባን፡፡
